<classify> JESHI la Polisi Kanda Maalumu ya Dar es Salaam limesema linaendelea na upelelezi kuhusu kifo cha Profesa wa Chuo Kikuu cha Afya na Sayansi Shirikishi Muhimbili Muhas, Emil Kikwilu, na tayari wanamshikilia mtoto wake wa kiume. Hayo yalisemwa jana jijini hapa na Kamanda wa Polisi Kanda Maalumu, Lazaro Mambosasa wakati akizungumza na waandishi wa habari kuhusu tukio la kifo cha profesa huyo.Alisema jeshi hilo linamshikilia mtoto huyo kutokana na taarifa zilizopatikana kuwa alikuwa na sintofahamu kati yake na baba yake kuhusu mali. Alisema profesa huyo ambaye alikuwa ni Idara ya Afya ya Kinywa na Meno kwa Watoto na Jamii, alishambuliwa na kitu kizito kichwani kilichosababisha kuanguka na kufariki dunia.Profesa Kikwilu alikutwa amekufa Agosti 27, mwaka huu, mita chache kutoka nyumbani kwake maeneo ya Kimara jijini hapa saa 3 usiku. Mwili wa profesa huyo ulikutwa na majeraha makubwa kichwani mwake na taarifa zinadai kuwa alikumbwa na mauti hayo akirejea kutoka kazini, huku simu na begi lake analowekea kompyuta mpakato na vyombo vyake ya chakula vikiwa vimechukuliwa.  <topic>: KITAIFA 